Minstens 37 sterf toe veerboot vlam vatSó lyk die uitgebrande veerboot in Bangladesj. (Foto: AFP) Minstens 37 mense is dood toe ŉ oorvol veerboot Vrydag in Bangladesj aan die brand geslaan het. Daar word intussen verwag dat die dodetal kan styg. Die tragedie het hom in die vroeë oggendure op ŉ rivier sowat 250 km suid van Dhaka afgespeel toe ’n brand vermoedelik in die enjinkamer ontstaan ​​en na die res van die veerboot versprei het. Die brand het ure lank gewoed voordat dit eindelik geblus is. Die veerboot het plek vir 310 passasiers hoewel dit ten tyde van die brand minstens 500 mense vervoer het. Die plaaslike polisiehoof, Moinul Islam, het aan AFP gesê die meeste van die slagoffers het as gevolg van die brand omgekom. Sommige het egter te midde van die chaos oorboord gespring en verdrink. Volgens ooggetuies het die brand omstreeks 03:00 (plaaslike tyd) ontstaan ​​en vinnig versprei. “Ons het op ŉ mat op die dek gelê en slaap. Al die passasiers het geslaap. My negejarige kleinseun, Nayeem, was by my, hy het in die rivier gespring. Ek weet nie wat van hom geword het nie,” het ŉ bedroefde bejaarde vrou ná die voorval gesê. Ander oorlewendes het intussen vertel dat hulle ŉ klein brand in die enjinkamer opgemerk het nadat die volgepakte veerboot Donderdag om 21:00 van die Sadarghat-rivierstasie in Dhaka vertrek het. “Baie mense het na veiligheid gehardloop soos die brand versprei het. Baie mense kon nie uit hul kajuite kom waar hulle geslaap het nie. Baie het in die rivier gespring,” het ŉ ander ooggetuie by die Barisal Mediese Kollege-hospitaal gesê. Sowat 100 passasiers is ná die voorval met brandwonde in die hospitaal opgeneem. Volgens Johar Ali, die plaaslike distriksadministrateur, het reddingswerkers binne ŉ uur nadat die brand aan boord van die veerboot uitgebreek het by die toneel opgedaag en beseerdes na nabygeleë hospitale gehaas. “Ons het met passasiers gepraat. Hulle het gesê daar was tussen 500 en 700 passasiers aan boord,” het hy aan AFP gesê. “Die brand het vir vier of vyf uur aangehou voordat dit geblus is. Die hele [veerboot] is vernietig. Maar hulle het daarin geslaag om dit na die oewer te bring,” het Ali gesê. Die ongeluk is die jongste in ŉ reeks soortgelyke voorvalle in Bangladesj se deltagebied met ŉ netwerk van riviere. Minstens 21 mense het in Augustus omgekom toe ŉ boot vol passasiers teen ŉ vragskip gebots het. Nog 54 mense is in April en Mei in twee afsonderlike ongelukke dood. Plaaslike kenners blameer swak instandhouding, power veiligheidstandaarde by skeepswerwe en oorlading.